Як ні жудасна гэта гучыць, а смерць — яшчэ адна нагода падвесці вынік. Можа, не зусім канчатковы, бо тут апошняе слова за Яго Вялікасцю Часам, але такі, пры якім на першы план выходзяць ужо не творчыя планы, а тое, што было здзейснена рэальна. Не сёння і зараз, а за ўсё жыццё. Азірнуўшыся на творчы шлях Аляксандра Ціхановіча, разумееш: зроблена — вельмі многа. Народны артыст Беларусі (не толькі паводле звання, але і ўсенароднага прызнання), ён увайшоў у нацыянальную музычную культуру як спявак, музыкант, аўтар многіх уласных песень, прадзюсар, арганізатар, дзеяч мастацтва. Нарэшце, як творца, адораны самым галоўным боскім дарам — чалавечнасцю, што бывае ўласціва, на жаль, не ўсім зоркам эстраднага Алімпа.